Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst) i članka 32. Statuta Općine Kloštar Podravski („Službeni glasnik Koprivničko-križevačke županije“ broj 6/13), Općinsko vijeće Općine Kloštar Podravski na 14. sjednici održanoj 4. ožujka 2015. donijelo je

**O D L U K U**

**o izradi Programa ukupnog razvoja Općine Kloštar Podravski**

 **od 2015. do 2020**. **godine**

Članak 1.

Općinsko vijeće Općine Kloštar Podravski daje suglasnost za izradu temeljnog planskog dokumenta Programa ukupnog razvoja Općine Kloštar Podravski od 2015. do 2020. godine.

Članak 2.

Programom ukupnog razvoja Općine Kloštar Podravski od 2015. do 2020. godine (u daljnjem tekstu: PUR) utvrdit će se razvojni ciljevi usmjereni prema društveno-gospodarskom sektoru razvoja Općine Kloštar Podravski.

Ciljevi koji se trebaju ostvariti PUR-om su:

- utvrđivanje lokalnih potreba te povezivanje s regionalnim, državnim prioritetima te Europskom strategijom za pametan, održiv i uključiv rast, a što će pružiti osnovu za strateško planiranje i izradu razvojnih programa svih partnera u kojima su zastupljene interesne skupine,

- stvaranje uvjeta za osiguranje potpora u svim društveno-gospodarskim područjima, a u cilju povećanja i optimalnog korištenja njihovog razvojnog potencijala,

- stvaranje podloge za pripremu i apliciranje projekata prema EU i drugim fondovima,

- stvaranje podloge za razvoj koordinirane, sustavne i strateški usmjerene suradnje na lokalnoj, regionalnoj i državnoj razini, s partnerima iz drugih jedinica lokalne i područne (regionalne) samouprave iz Hrvatske i inozemstva i

- stvaranje uvjeta za razvoj sustava energetske učinkovitosti i održivo gospodarenje prirodnim resursima te zaštitu okoliša.

Članak 3.

Ovlašćuje se općinski načelnik Općine Kloštar Podravski za osnivanje i imenovanje članova savjetodavnih i/ili radnih tijela zaduženih za pripremu i izradu dokumenata u skladu s ovom Odlukom.

Članak 4.

Ova Odluka stupa na snagu danom donošenja, a objavit će se na web stranici Općine Kloštar Podravski i na oglasnoj ploči Općine.

OPĆINSKO VIJEĆE

OPĆINE KLOŠTAR PODRAVSKI

KLASA: 300-01/15-01/01

URBROJ: 2137/05-15-6

Kloštar Podravski, 4. ožujka 2015.

 PREDSJEDNIK:

 Mirko Debeljak